A BIZOTTSÁG HATÁROZATA
(2005. december 21.)
a harmadik országokban előállított erdészeti szaporítóanyagok tekintetében nyújtott biztosítékokra vonatkozó határozatok meghozatalának a tagállamok számára az 1999/105/EK tanácsi irányelv alapján történő engedélyezéséről
(az értesítés a C(2005) 5485. számú dokumentummal történt)
(2005/942/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az erdészeti szaporítóanyagok forgalmazásáról szóló, 1999. december 22-i 1999/105/EK tanácsi irányelvre (1) és különösen annak 19. cikke (3) bekezdésére,
mivel:
(1)
Az 1999/105/EK irányelv 19. cikkének (1) bekezdése értelmében a Tanácsnak a Bizottság javaslata alapján meg kell határoznia, hogy a harmadik országokban előállított erdészeti szaporítóanyagok ugyanolyan biztosítékot nyújtanak-e az alapanyagok engedélyezését és a forgalmazási célú termelésüket illető intézkedések vonatkozásában, mint a Közösségen belül előállított és az irányelv rendelkezéseinek megfelelő erdészeti szaporítóanyagok.
(2)
A harmadik országokban alkalmazott feltételekkel kapcsolatos, jelenleg rendelkezésre álló információ azonban továbbra sem elégséges ahhoz, hogy a Közösség ilyen határozatot hozzon bármely harmadik ország tekintetében.
(3)
Ezért a kereskedelmi rend felborulásának megakadályozása érdekében fel kell hatalmazni a tagállamokat az ilyen határozatok meghozatalára a meghatározott országokból behozott egyedi anyagok tekintetében. A Bizottság elemzése azt mutatja, hogy ezen anyagok tekintetében a Közösségen belül, az 1999/105/EK irányelvvel összhangban előállított erdészeti szaporítóanyagokra vonatkozó biztosítékokkal egyenértékű biztosítékok állnak rendelkezésre.
(4)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A tagállamok felhatalmazást kapnak arra, hogy a mellékletben felsorolt harmadik országok, illetve az ugyanott szereplő fajok, kategóriák és alapanyagtípusok tekintetében meghatározzák, hogy az említett országokban előállított erdészeti szaporítóanyagokra ugyanolyan biztosítékok állnak-e rendelkezésre az alapanyagok engedélyezését és a forgalmazási célú termelésüket illető intézkedések vonatkozásában, mint a Közösségen belül előállított és az 1999/105/EK irányelv rendelkezéseinek megfelelő erdészeti szaporítóanyagokra.
Az érintett harmadik országokból behozott erdészeti szaporítóanyagokhoz csatolni kell egy, a származási ország által kiállított általános bizonyítványt vagy hivatalos bizonyítványt, valamint a harmadik országbeli szállító által rendelkezésre bocsátandó feljegyzéseket, amelyek tartalmazzák valamennyi kivitelre szánt szállítmány részletes adatait.
2. cikk
A tagállamok haladéktalanul értesítik a Bizottságot és a többi tagállamot az e határozat alapján meghozott határozatokról, valamint az ilyen határozatok visszavonásáról.
3. cikk
Az 1. cikkben biztosított felhatalmazás 2006. január 1-jétől alkalmazandó, és 2008. december 31-én veszti hatályát.
4. cikk
Ennek a határozatnak a tagállamok a címzettjei.
Kelt Brüsszelben, 2005. december 21-én.